*Proiect*

**PARLAMENTUL REPUBLICII MOLDOVA**

LEGE

cu privire la energia termică şi promovarea cogenerării

Parlamentul adoptă prezenta lege organică.

Prezenta lege creează cadrul necesar aplicării Directivei 2004/8/CE a Parlamentului European şi a Consiliului din 11 februarie 2004 privind promovarea cogenerării pe baza cererii de energie termică utilă pe piaţa internă a energiei şi de modificare a Directivei 92/42/CEE.

**Capitolul I**

**DISPOZIŢII GENERALE**

**Articolul 1.** Obiectul legii

Prezenta lege reglementează activităţile specifice sistemelor de alimentare centralizată cu energie termică, menite să îmbunătățească eficiența energetică în ansamblu pe economie şi să diminueze impactul negativ al sectorului energetic asupra mediului.

**Articolul 2.** Scopul legii

Scopul prezentei legi este instituirea unui cadru legal pentru funcţionarea eficientă şi de reglementare a sistemelor de alimentare centralizată cu energie termică, promovarea cogenerării pe baza cererii de energie termică utilă, stabilirea principiilor de desfăşurare a activităţilor specifice sistemelor de alimentare centralizată cu energie termică, în condiţii de accesibilitate, disponibilitate, fiabilitate, continuitate, competitivitate, transparenţă, cu respectarea normelor de calitate, de securitate şi de protecţie a mediului la producerea, transportul, distribuţia, furnizarea şi utilizarea energiei termice.

**Articolul 3.** Sfera de aplicare

Prezenta lege reglementează:

(1) principiile și obiectivele politicii de stat în cadrul sistemelor centralizate de alimentare cu energie termică, în componența:

1. producerii energiei termice;
2. transportului energiei termice;
3. distribuţiei energiei termice;
4. furnizării energiei termice;

(2) administrarea de stat în domeniu;

(3) cogenerarea şi tehnologiile de cogenerare;

(4) promovarea cogenerării şi a sistemelor de alimentare centralizată cu energie termică eficientă din punct de vedere energetic;

(5) determinarea şi aprobarea tarifelor reglementate la energia termică;

(6) licenţierea genurilor de activitate în sectorul termoenergetic;

(7) drepturile și obligațiunile unităţilor termoenergetice;

(8) securitatea şi fiabilitatea în alimentarea cu energie termică a consumatorilor;

(9) protecţia drepturilor consumatorilor;

(10) cogenerarea de eficienţă înaltă.

**Articolul 4.** Obiectivele prezentei legi sunt următoarele:

1) promovarea producerii energiei termice în regim de cogenerare;

2) asigurarea securității aprovizionării cu combustibili a sistemelor de alimentare centralizată cu energie termică;

3) asigurarea durabilității în alimentarea cu energie termică a consumatorilor;

4) asigurarea calității și fiabilității în alimentarea cu energie termică a consumatorilor;

5) accesibilitatea tarifelor la consumatorii finali de energie termică;

6) protecţia drepturilor consumatorilor finali de energie termică;

7) promovarea sistemelor centralizate de alimentare cu energie termică;

8) asigurarea transparenței la stabilirea tarifelor la energia termică.

**Articolul 5.** Noţiuni principale

În sensul prezentei legi, următoarele noţiuni principale semnifică:

*administrator al fondului locativ* – întreprinderea municipală de gestionare a fondului locativ, întreprinderea municipală a gospodăriilor locativ-comunale, cooperativele construcţiilor de locuinţe, asociaţiile coproprietarilor în condominiu, asociaţiile de proprietari a locuinţelor privatizate şi alţi agenţi economici la balanţa ori în gestiunea cărora se află un fond locativ;

*agent termic sau purtător de energie termică –* fluid termic utilizat pentru acumularea, transportul şi distribuţia energiei termice;

*centrală electrică cu termoficare* *-* instalaţie sau ansamblul instalaţiilor pentru producerea combinată a energiei electrice şi termice;

*centrală termică* – instalaţie sau ansamblul instalaţiilor pentru producerea energiei termice;

*cerere justificată din punct de vedere economic* - cererea care nu depăşeşte necesarul de încălzire sau răcire şi care ar putea fi satisfăcută altfel în condiţiile pieţei, prin alte procese de producere a energiei, în afară de cogenerare;

*cogenerare -* producerea simultană, în acelaşi proces, a energiei termice şi a energiei electrice şi/sau mecanice;

*cogenerare de eficienţă înaltă* – cogenerarea care îndeplinește criteriile stabilite în anexa nr. II;

*consumator –* persoană fizică sau juridică care utilizează energia termică, pe bază de contract, prin racordarea instalaţiilor sale la reţeaua termică a furnizorului;

*distribuţie –* transmiterea energiei termice în scopul livrării acesteia către consumatori;

*echipament de măsurare* – dispozitiv, instalaţie sau ansamblul instalaţiilor destinate pentru măsurarea parametrilor agentului termic şi a cantităţii de energie termică, legalizate metrologic şi supuse verificării periodice în modul stabilit;

*eficienţă* - randamentul unui proces de producere a energiei calculat pe baza puterii calorifice inferioare a combustibililor;

*eficienţă globală* - suma anuală a producției de energie electrică, de energie mecanică și de energie termică utilă, împărțită la cantitatea de combustibil folosită pentru producerea energiei termice într-un proces de cogenerare și în producția brută de energie electrică și mecanică;

*energie electrică produsă prin cogenerare* - energia electrică produsă într-un proces legat de producerea de energie termică utilă și calculată în conformitate cu metodologia prezentată în anexa nr. I;

*energie termică* – energia conţinută de un sistem fizic, care poate fi transmisă altui sistem fizic pe baza diferenţei dintre temperatura sistemului care cedează energie şi temperatura sistemului care primeşte energie;

*energie termică utilă -* energia termică produsă într-un proces de cogenerare, pentru a satisface o cerere de încălzire sau răcire, justificată din punct de vedere economic;

*furnizor –* agent economicce furnizează energie termică consumatorilor. Furnizorul poate fi concomitent producător şi distribuitor sau numai distribuitor;

*instalaţie de utilizare a energiei termice –* ansamblul instalaţiilor şi receptoarelor care consumă energie termică;

*producător* *–* orice persoana fizică sau juridică care produce energie termică în centralele electrice cu termoficare, centralele de producerea energiei electrice şi termice în regim de cogenerare de eficienţă înaltă, centralele termice şi în instalaţiile speciale de producere a energiei termice din surse de energie regenerabilă în scopul comercializării acesteia;

*punct de delimitare –* loc în careinstalaţia de utilizare a energiei termice se racordează la reţeaua termică şi în care patrimoniul consumatorului şi patrimoniul unităţii termoenergetice se delimitează în funcţie de dreptul de proprietate sau loc în care se delimitează, în funcţie de dreptul de proprietate, patrimoniile unităţilor termoenergetice;

*raportul dintre energia electrică și energia termică* - raportul dintre energia electrică produsă prin cogenerare și energia termică utilă la funcționarea exclusiv în regim de cogenerare, utilizînd datele operaționale ale unei unități specifice;

*sistem colectiv de alimentare cu energie termică –* sistem comun de asigurare cu energie termică a apartamentelor individuale, precum şi a spaţiilor locative, nelocative şi de uz comun din cadrul blocurilor locative;

*sistem de alimentare centralizată cu energie termică –* ansamblul instalaţiilor termotehnice legate printr-un proces comun de funcţionare, destinate producerii, transportului, distribuţiei şi utilizării energiei termice sub formă de aburi sau apă fierbinte de la o sursă de producere către mai multe clădiri,

*sistem de alimentare centralizată cu energie termică eficientă din punct de vedere energetic –* sistem de alimentare centralizată cu energie termicăcare, în ceea ce priveşte componența de generare, fie îndeplineşte criteriile de cogenerare de eficienţă înaltă, fie, în cazul cazanelor care produc doar căldură, îndeplineşte cel puţin valorile de referinţă pentru producerea de energie termică stabilite în legislaţia în domeniu;

*subconsumator –* persoană fizică sau juridică ale cărei instalaţii termice sînt racordate la instalaţiile de utilizare a energiei termice ale unui alt consumator cu care are încheiat un contract;

*transport al energiei termice –* activitate organizată pentru transmiterea energiei termice de la producători pînă la punctele de achiziţie ale distribuitorilor sau ale consumatorilor racordaţi direct la reţelele de distribuţie;

*unitate de cogenerare* – unitatea care poate funcţiona în regim de cogenerare;

*unitate de microcogenerare* – unitatea de cogenerare cu o capacitate maximă sub 50 kWe;

*unitate de cogenerare de mică putere* – unitatea de cogenerare cu o capacitate mai mică de 1 MWe;

*unitate termoenergetică reglementată* – întreprindere de producere şi/sau transport, distribuţie sau furnizare a energiei termice considerată a fi în poziţie dominantă pe piaţă locală a energiei termice în conformitate cu legislaţia în domeniul concurenţei.

*valoare de referință a eficienţei pentru producere separată* - eficienţa producerii separate alternative de energie electrică, termică şi/sau mecanică, pe care procesul de cogenerare este menit să îl înlocuiască.

**Capitolul II**

**Principiile ŞI obiectivele politicii de stat**

**Articolul 6.** Principiile şi obiectivele politicii de stat în sectorul termoenergetic

(1) Pentru asigurarea securităţii energetice, protecţiei mediului, apărării drepturilor şi intereselor consumatorilor, energia termică se produce, se transportă, se distribuie şi se furnizează în cel mai eficient mod.

(2) Principiile şi obiectivele politicii de stat în sectorul termoenergetic sînt:

1. asigurarea unui cadru favorabil pentru efectuarea de investiţii necesare în sistemele centralizate de alimentare cu energie termică, inclusiv pentru modernizarea surselor de producere a energiei termice, extinderea reţelelor termice de transport şi de distribuţie;
2. respectarea principiului fiabilităţii şi eficienţei maxime la costuri minime;
3. promovarea şi asigurarea competitivitatea în sectorul termoenergetic;
4. diversificarea tipurilor de resurse energetice primare, a surselor de producere a energiei termice şi formelor de proprietate în sectorul termoenergetic;
5. promovarea eficienţei energetice, producerii energiei termice din surse regenerabile de energie şi a producerii energiei termice în cogenerare, inclusiv prin procurarea prioritară a energiei termice produse de centralele electrice cu termoficare, centralele de producerea energiei electrice şi termice în regim de cogenerare de eficienţă înaltă;
6. susţinerea prin intermediul statului, autorităţilor publice centrale şi locale a iniţiativelor private şi promovarea sectorului privat în sectorul termoenergetic;
7. protecţia intereselor legitime ale consumatorilor;
8. protecţia mediului prin luarea tuturor măsurilor adecvate de prevenire a poluării, inclusiv prin prevenirea accidentelor şi pentru limitarea consecinţelor acestora.

**Capitolul III**

**COMPETENŢELE ADMINISTRATIVE ŞI DE REGLEMENTARE**

**Articolul 7.** Competenţele Guvernului

(1) Avînd drept scop asigurarea securităţii energetice a statului, inclusiv furnizarea fiabilă a energiei termice, Guvernul:

1. stabileşte direcţiile prioritare şi obiectivele politicii de stat în sectorul termoenergetic;
2. asigură crearea premiselor de dezvoltare, funcţionare durabilă a sectorului termoenergetic şi planificare strategică privind dezvoltarea acestui sector al complexului energetic;
3. stabilește mecanisme, scheme de sprijin și stimulente pentru îndeplinirea obiectivelor politicii de stat referitor la promovarea cogenerării şi la energia termică;
4. promovează interesele sectorului termoenergetic pe plan internaţional;
5. administrează proprietatea statului în sectorul termoenergetic;
6. asigură supravegherea şi controlul unităţilor termoenergetice proprietate de stat;
7. elaborează şi aprobă actele normative pentru reglementarea producerii, transportului, distribuţiei şi furnizării energiei termice;
8. stabilește pentru unităţile termoenergetice, în interesul economic general, obligaţiile de serviciu public referitoare la siguranţa furnizărilor și protecţia mediului.

(2) Guvernul, prin intermediul organului central de specialitate al administraţiei publice în sectorul termoenergetic, elaborează şi promovează politica statului în sectorul termoenergetic, asigură monitorizarea furnizării energiei termice.

**Articolul 8.** Competenţeleorganului central al administrației publice în sectorul termonergetic

1. Organul central al administrației publice în sectorul termoenergetic:
2. dezvoltă scheme de sprijin și măsuri pentru promovarea cogenerării de eficienţă înaltă şi sistemelor de alimentare centralizată cu energie termică eficientă din punct de vedere energetic, pentru aprobare de către Guvern;
3. asigură stabilirea condițiilor pentru promovarea utilizării instalațiilor de producere a energiei termice cu valoarea de referinţă a eficienţei pentru producerea separată;

c) organizează evaluarea, în conformitate cu articolul (12) din prezenta lege, potenţialului de aplicare a cogenerării de eficienţă înaltă şi sistemelor de alimentare centralizată cu energie termică eficientă din punct de vedere energetic;

d) analizează îndeplinirea măsurilor adoptate pentru a atinge obiectivele politicii statului în promovarea cogenerării de eficienţă înaltă şi sistemelor de alimentare centralizată cu energie termică eficientă din punct de vedere energetic;

e) exercită alte atribuții prevăzute de lege.

1. Anual, pînă la 30 aprilie, organul central de specialitate al administraţiei publice în sectorul termoenergetic va întocmi şi va publica pe pagina sa electronică un raport pentru anul precedent, în care va prezenta rezultatele monitorizării problemelor sistemelor de alimentare centralizată cu energie termică din localități, precum şi orice măsură luată sau preconizată pentru soluţionarea acestora.

**Articolul 9.** Competențele Agenţiei Naţionale pentru Reglementare în Energetică

(1) Sectorul termoenergetic este reglementat de Agenţia Naţională pentru Reglementare în Energetică (denumită în continuare “*Agenţie”*).

(2) Agenţia are următoarele funcţii:

1. elaborează şi aprobă regulile pentru funcționarea sistemelor de alimentare centralizată cu energie termică privind producerea, transportul, distribuţia, furnizarea şi măsurarea energiei termice;
2. elaborează şi aprobă, în coordonare cu Guvernul, metodologiile de calculare şi aplicare a tarifelor pentru energia termică;
3. aprobă tarife pentru energia termică produsă, distribuită şi/sau furnizată de către unităţile termoenergetice reglementate, proprietate publică sau privată, calculate în conformitate cu metodologia aprobată;
4. eliberează, în conformitate cu procedura şi cu cerinţele stabilite de lege, unităţilor termoenergetice reglementate, licenţe pentru producerea energiei termice, transportul energiei termice şi distribuţia energiei termice;
5. modifică, suspendează temporar sau retrage licenţele eliberate unităţilor termoenergetice reglementate în cazurile şi în condiţiile prevăzute de lege;
6. monitorizează corectitudinea aplicării tarifelor de către titularii de licenţe;
7. monitorizează şi controlează, în modul şi în limitele stabilite de lege, respectarea de către titularii de licenţe a condiţiilor stabilite pentru desfăşurarea activităţilor licenţiate, a prevederilor prezentei legi, inclusiv a celor privind drepturile consumatorilor finali şi calitatea serviciilor prestate;
8. supraveghează respectarea de către titularii de licenţe a principiului costurilor minime necesare şi justificate la calcularea şi la aprobarea tarifelor pentru activităţile reglementate;
9. supraveghează, promovează, asigură transparenţa şi monitorizează competitivitatea, sectorul termoenergetic;
10. aplică principiul procurării prioritare a energiei termice produsă în centralele electrice cu termoficare, centralele de producerea energiei electrice şi termice în regim de cogenerare de eficienţă înaltă, centralele termice sau în instalaţiile speciale de producere a energiei termice din surse de energie regenerabilă;
11. stabileşte, cu respectarea confidenţialităţii, informaţiile de ordin economic şi tehnic referitoare la funcţionarea sistemelor de alimentare centralizată cu energie termică, care urmează a fi date publicităţii de către titularii de licenţe;
12. stabileşte cerinţele privind reevaluarea mijloacelor fixe în scopuri tarifare, precum şi un sistem de informaţii în baza cărora titularii de licenţe prezintă rapoarte Agenţiei;
13. elaborează în conformitate cu standardele de contabilitate şi cu alte acte normative, norme contabile specifice şi solicită, suplimentar cerinţelor prevăzute de standardele de contabilitate, rapoarte specifice sectorului termoenergetic, cu coordonarea acestora cu Ministerul Finanţelor;
14. elaborează şi aprobă regulamentul privind procedurile de achiziţie, de către titularii de licenţe, a bunurilor şi/sau a serviciilor utilizate în activitatea lor, pentru a asigura respectarea de către aceştia a principiului desfăşurării activităţilor licenţiate cu cheltuieli minime şi la eficienţă maximă;
15. supraveghează activităţile comerciale ale unităţilor termoenergetice precum şi calitatea serviciilor prestate de către acestea;
16. stabileşte termenele, condiţiile şi plăţile de racordare a producătorilor la reţeaua termică pentru a garanta ca acestea să fie obiective, transparente şi nediscriminatorii, în special prin prisma costurilor şi a beneficiilor diverselor tehnologii de producere a energiei termice în centralele electrice cu termoficare, centralele de producerea energiei electrice şi termice în regim de cogenerare de eficienţă înaltă, centralele termice şi în instalaţiile speciale de producere a energiei termice din surse de energie regenerabilă
17. asigură protecţia drepturilor şi a intereselor legale ale consumatorilor, examinează şi soluţionează, în limitele competenţei, petiţiile consumatorilor, examinează şi soluţionează în procedură extrajudiciară litigiile dintre consumatori şi unităţile termoenergetice reglementate;
18. stabileşte valorile de referinţă pentru producerea separată;
19. exercită alte atribuții prevăzute de lege.

(3) Anual, pînă la 31 martie, Agenţia pregăteşte un raport, pentru anul precedent, despre activitatea desfăşurată, precum şi despre monitorizarea activităţii unităților termoenergetice reglementate şi plasează raportul pe pagina sa electronică.

(4) Agenţia poate examina în conformitate cu legislaţia şi alte chestiuni ce ţin de activitatea unităţilor termoenergetice reglementate.

(5)Pentru îndeplinirea eficientă a funcţiilor sale, Agenţia are dreptul:

a) să controleze, în modul şi în limitele prevăzute de lege, dacă titularul de licenţă respectă condiţiile stabilite pentru desfăşurarea activităţilor licenţiate şi prevederile prezentei legi, inclusiv cele privind drepturile consumatorilor şi calitatea serviciilor prestate;

b) să controleze dacă titularul de licenţă aplică corect tarifele reglementate la energia termică;

c) să aibă acces la documentele aferente activităţilor practicate conform licenţei, inclusiv la cele care conţin informaţii ce constituie secret de stat, secret comercial sau alte informaţii oficiale cu accesibilitate limitată;

d) să obţină de la titularii de licenţe copii, extrase din documentele menţionate la lit. c), precum şi informaţii suplimentare necesare;

e) să pună în aplicare principiul eficienţei maxime la cheltuieli minime în producerea, transportul, distribuţia şi furnizarea energiei termice la tarife reglementate;

f) să aprobe regulamente privind reglementarea relaţiilor dintre producători, transportatori, distribuitori, furnizori şi consumatori;

h) să adopte hotărîri şi să emită decizii, în limitele competenţelor prevăzute de lege;

i) să înainteze prescripţii privind lichidarea încălcărilor depistate;

j) să constate contravenţii în sectorul termoenergetic şi să depună în instanţa de judecată procesele-verbale de constatare a contravenţiilor;

k) să participe la forurile şi la evenimentele internaţionale în domeniu.

(6) Agenţia poate avea şi alte drepturi prevăzute de lege.

**Articolul 10.** Competenţele autorităţilor administraţiei publice locale în sectorul termoenergetic

(1) Autorităţile administraţiei publice locale contribuie la asigurarea fiabilă şi eficientă a populaţiei şi a altor consumatori de energie termică din unitatea teritorial-administrativă respectivă.

(2) Autorităţile administraţiei publice locale:

a) elaborează, aprobă şi promovează politicide dezvoltare, programe de reabilitare, extindere şi modernizare a sectorului termoenergetic al unităţii teritorial-administrative respective;

b) înfiinţează, organizează,coordonează*,* supraveghează, monitorizează şi controlează activitatea unităţilor termoenergetice reglementate proprietate a unităţilor teritorial-administrative, asigurînd realizarea acestor acţiuni într-o concepţie unitară şi corelată cu programele de dezvoltare social-economică a localităţilor, cu planurile de amenajare a teritoriului, planurile generale de urbanism şi programele de mediu;

c) asigură continuitatea serviciilor de alimentare cu energie termică consumătorilor din unitatea teritorial-administrativă respectivă;

d) iniţiază parteneriate publice-private pentru gestionarea sistemelor de alimentare cu energie termică din unităţile teritorial-administrative;

e) coordonează activităţile ce ţin de construcţia şi utilizarea reţelelor de transport şi distribuţie a energiei termice;

f) monitorizează activităţile privind pregătirea unităţilor termoenergetice reglementate proprietate publică pentru asigurarea cu energie termică a populaţiei şi a altor consumatori de energie termică din unitatea teritorial-administrativă respectivă în următoarea perioadă rece a anului;

g) coordonează lucrările de lichidare a consecinţelor situaţiilor excepţionale la unităţile termoenergetice;

h) reglementează alocaţiile de la bugetele locale pentru dezvoltarea sistemelor de alimentare cu energie termică în vederea asigurării consumatorilor din unităţile teritorial-administrative cu energie termică în condiţii de accesibilitate, disponibilitate, fiabilitate, continuitate, competitivitate şi transparenţă;

i) acordă compensaţii nominative păturilor social-vulnerabile pentru plata consumului de energie termică;

j) exercită alte atribuții prevăzute de lege.

(3) Autorităţile administraţiei publice locale examinează problema atribuirii de terenuri pentru obiectele sistemelor de alimentare cu energie termică, cu respectarea procedurilor prevăzute de lege.

(4) Autorităţile publice locale pot exercită alte atribuții prevăzute de lege şi alte chestiuni ce ţin de activitatea unităţilor termoenergetice.

**Articolul 11.** Competenţele Agenţiei pentru Eficienţă Energetică

1. Agenţia pentru Eficienţă Energetică:

a) asigură sprijin organului central de specialitate al administraţiei publice în sectorul termoenergetic la crearea condiţiilor pentru promovarea producerii energiei termice în regim de cogenerare de eficienţă înaltă şi din surse de energie regenerabilă;

b) asigură suport unităţilor termoenergetice în elaborarea planurilor proprii de eficienţă energetică;

c) consultă unităţile termoenergetice privind utilizarea tehnologiilor de eficienţă înaltă şi trecerea la producerea energiei termice în regim de cogenerare de eficienţă înaltă şi din surse de energie regenerabilă;

d) asigură sensibilizarea şi consultarea consumătorilor privind măsurile de conservare şi de optimizare a consumului de energie termică;

e) exercită alte atribuții prevăzute de lege.

**Capitolul IV**

**PROMOVAREA COGENERĂRII DE EFICIENȚĂ ÎNALTĂ**

**Articolul 12.** Analiza potențialului național pentru cogenerarea de eficienţă înaltă şi a sistemelor de alimentare centralizată cu energie termică eficientă din punct de vedere energetic.

(1) Nu mai tîrziu de 31 decembrie 2015, organului central al administrației publice în sectorul termoenergetic, va asigura efectuarea unei evaluări cuprinzătoare a potenţialului pentru aplicarea cogenerării de eficienţă înaltă şi a sistemelor de alimentare centralizată cu energie termică eficientă din punct de vedere energetic. Această analiză trebuie să conțină informațiile enumerate în anexa nr. III;

(2) Organului central al administrației publice în sectorul termoenergetic va asigura actualizarea evaluării efectuate în conformitate cu alineatul (1) la fiecare cinci ani.

**Articolul 13.** Scheme de sprijin

(1) Fără derogare de la lege privind ajutorul de stat şi reglementărilor aferente în vigoare, Guvernul poate adopta măsuri pentru susținerea producătorilor de energie termică în regim de cogenerare de eficienţă înaltă în cazul în care astfel de sprijin se bazează pe cererea de energie termică utilă și economiile de energie primară, în funcţie de oportunităţile disponibile pentru reducerea cererii de energie, prin alte măsuri din punct de vedere economic, sau avantajoase ecologic, cum ar fi alte măsuri de eficienţă energetică sau scheme de sprijin.

**Articolul 14.** Garanția de origine

(1) În baza valorilor de referință, elaborate şi aprobate de Agenţie în coordonare cu Guvernul, originea energiei electrice produse în regim de cogenerare de eficienţă înaltă este garantată în conformitate cu procedurile prevăzute de un regulament elaborat şi aprobat de Agenţie.

(2) Acest regulament privind garanția de origine respectă cerințele minime stabilite în anexa nr. IV.

(3) Agenţia asigură că garanța de origine este precisă, fiabilă şi rezistentă la fraudă.

(4) Garanţia de origine nu poate fi solicitată pentru energia electrică produsă prin cogenerare de eficienţă înaltă în afara Republicii Moldova.

**Articolul 15.** Energia electrică produsă în cogenerare de eficienţă înaltă

(1) Fără lezarea dreptului de acces al terţilor la reţelele de transport şi distribuţie a energiei electrice, în conformitate cu prevederile legilor existente, precum și luînd în considerație necesitatea și obligaţiile de a asigura continuitatea în alimentarea cu energie termică a consumatorilor, operatorii sistemelor de transport şi distribuţie a energiei electrice, bazîndu-se pe criterii de transparenţă şi nediscriminare, aprobate de Agenţie, garantează transportul şi distribuţia de energie electrică produsă prin cogenerare de eficienţă înaltă, atunci cînd aceştia sunt responsabili de dispecerizarea instalaţiilor de producţie în teritoriul lor.

(2) Pentru a asigura un acces eficient la reţelele de transport şi distribuţie a energiei electrice, operatorii sistemelor de transport şi distribuţie a energiei electrice sînt obligați să ofere noilor producători de energie electrică produsă prin cogenerare de eficienţă înaltă informațiile complete privind termenele şi condiţiile de racordare, inclusiv o estimare cuprinzătoare și detaliată a costurilor legate de racordare, un termen rezonabil și precis pentru primirea și analizarea cererii de racordare, şi un calendar orientativ rezonabil pentru racordarea propusa.

(3) Operatorii sistemelor de transport şi distribuţie a energiei electrice sunt obligați să furnizeze proceduri standard și simplificate în ceea ce privește conectarea producătorilor distribuiți de energie electrică produsă prin cogenerare de eficiență înaltă cu scopul de a facilita conectarea acestora la rețea.

**Articolul 16.** Proceduri administrative

(1) În termen de maxim 1 an de la data intrării în vigoare a prezentei legi, în coordonare cu organul central al administrației publice în sectorul termoenergetic, Agenţia evaluează cadrul legislativ şi de reglementare existent în vederea îmbunătăţirii şi alinierii regulilor de bună practică. Această evaluare include şi analiza procedurilor de licenţiere conform legii, precum şi a oricăror altor prevederi legale aplicabile unităţilor de cogenerare de eficiență înaltă, în scopul:

a) încurajării instalării de unităţi de cogenerare strict în limita acoperirii cererii justificate, din punct de vedere economic, de energie termică;

b) reducerii barierelor de reglementare sau de alt tip în calea promovării cogenerării de eficienţă înaltă;

c) reducerii numărului și accelerării procedurilor la nivel administrativ pentru obţinerea autorizărilor şi licenţelor necesare;

d) asigurării ca reglementările stabilite să fie obiective, transparente şi nediscriminatorii, cu luarea în considerare a particularităţilor diferitelor echipamente sau instalaţii energetice din compunerea unor procese de cogenerare.

(2) În termen de maxim 1 an de la data intrării în vigoare a prezentei legi, Agenţia elaborează şi publică un raport cuprinzînd rezultatul analizelor şi evaluărilor efectuate conform prezentului articolul.

**Articolul 17.** Statistica privind cogenerarea

Începînd cu luna decembrie 2014, pentru anul 2013, iar apoi anual:

(1) Agenţia generalizează şi comunică anual organelor centrale ale administrației publice în sectorul energetic şi statisticii informația privind:

a) producţia naţională de energie electrică și termică produsă în regim de cogenerare, determinată conform metodologiei prevăzute în anexa nr. I;

b) capacităţile de cogenerare;

c) combustibilii utilizaţi în cogenerare, economiile de combustibil primar obţinute prin utilizarea cogenerării şi determinate conform metodologiei prezentate în anexa nr. II.

**Capitolul V**

**LICENŢIEREA ACTIVITĂŢII DE PRODUCERE, TRANSPORT ŞI DISTRIBUŢIE A ENERGIEI TERMICE**

**Articolul 18.** Licenţierea activităţii de producere, transport şi distribuţie a energiei termice.

(1) Se supun licenţierii activităţile unităţilor termoenergetice reglementate pentru producerea, transportul şi distribuţia energiei termice în scopul comercializării acesteia.

(2) Orice persoană fizică sau juridică care întruneşte cerinţele prezentei legi poate solicita eliberarea licenţei pentru producerea, transportul şi distribuţia energiei termice.

**Articolul 19.** Tipurile de licenţe. Sfera de acţiune a licenţelor.

(1) Licenţele se eliberează de către Agenţie pentru un termen de 25 ani pentru fiecare gen de activitate:

a) producerea energiei termice;

b) transportul energiei termice;

c) distribuţia energiei termice;

(2) La licenţă se anexează, în mod obligatoriu, condiţiile de desfăşurare a activităţii licenţiate, care sînt în conformitate cu legea şi care sunt parte integrantă a licenţei.

(3) Mărimea taxelor pentru eliberarea/prelungirea, modificarea, eliberarea duplicatului licenţei pentru genurile de activitate indicate în alin. (1) se stabilesc prin legea privind reglementarea prin licenţiere a activităţii de întreprinzător.

**Articolul 20.** Condiţiile şi procedura de obţinere a licenţelor

 (1) Licenţele pentru activităţile prevăzute în art. 19 (1) se eliberează persoanelor fizice întreprinzători individuali şi persoanelor juridice, în baza unei declarații înregistrate la Agenţie.

(2) Persoanele prevăzute în alin (1) vor întruni următoarele condiţii:

1. sînt înregistraţi în Republica Moldova în calitate de întreprinzători şi prezintă actele de confirmare în acest sens;
2. prezintă dovada că dispun de toate tehnologiile necesare, în proprietate sau în folosinţă, care vor fi utilizate în scopul activităţii licenţiate. Tehnologiile nu trebuie să fie dăunătoare pentru sănătate şi să satisfacă cerinţele ecologice şi de siguranţă. Dreptul de folosinţă se confirmă printr-un acord scris cu un proprietar de utilaje şi tehnologii care trebuie să fie valabil cel puţin pentru perioada pentru care a fost solicitată licenţa;
3. prezintă raportul financiar pentru anul precedent sau extrasul din contul bancar, în cazul iniţierii afacerii;
4. prezintă documente care confirmă că dispune de personal calificat, necesar activităţii pentru care solicită licenţă.

(3) Managerul întreprinderii care solicită licenţă prezintă actele care confirmă satisfacerea următoarele condiţii:

a) are reşedinţă permanentă în Republica Moldova;

b) are studii superioare şi experienţă de cel puţin 5 ani în domeniul energetic;

c) nu are antecedente penale legate de activităţile desfăşurate în domeniul energetic sau antecedente penale de comitere a infracţiunilor din intenţie, prevăzute de Codul penal.

(3) Procedurile pentru eliberarea/prelungirea, modificare, eliberarea duplicatului, suspendarea temporară şi reluarea valabilităţii licenţelor, precum şi retragerea licenţelor pentru activităţile prevăzute în art. 19 al prezentei legi, sînt stabilite în legea privind reglementarea prin licenţiere a activităţii de întreprinzător.

(4) Termenul de examinare a declaraţiilor privind eliberarea licenţelor pentru desfăşurarea activităţilor în sectorul termoenergetic/prelungirea termenului lor de valabilitate constituie 15 zile calendaristice.

**Articolul 21.** Drepturile şi obligaţiunile titularilor de licenţă

(1) Titularii de licenţă au dreptul:

a) de acces liber la echipamentele de măsurare a consumului de energie termică pentru înregistrarea indicaţiilor conform contractului;

b) să suspendeze furnizarea energiei termice pentru neachitarea facturilor la energia termică, cu notificarea prealabilă de cel puţin o lună;

c) să suspendeze furnizarea energiei termice în cazul imposibilității economice de furnizare a energiei termice, cu notificarea prealabilă de cel puţin 6 luni înainte de 15 octombrie a anului respectiv;

d) să limiteze sau să suspendeze furnizarea de energie termică în cazul crizei de combustibil survenită la nivel naţional sau din cauza unor situaţii excepţionale, determinate de relaţiile economice internaţionale şi comerţul exterior, economia naţională, protecţia mediului şi de securitatea naţională;

e) să perceapă o penalitate pentru achitarea întîrziată a energiei termice facturate în mărime determinată conform legii.

(2) Titularii de licenţă sînt obligaţi:

1. să respecte condiţiile stipulate în licenţă;
2. să respecte principiul eficienţei maxime la cheltuieli minime şi să prezinte Agenţiei calculele argumentate ale cheltuielilor pe care le-au suportat;
3. să respecte principiul procurării prioritare a energiei termice produsă de centralele electrice cu termoficare, centralele de producere a energiei electrice şi termice în regim de cogenerare de eficienţă înaltă, de centralele termice de producere a energiei din surse de energie regenerabilă;
4. să prezinte Agenţiei spre aprobare, în termenele stabilite, planul de investiţii pentru următorul an;
5. să nu suspendeze furnizarea energiei termice, cu excepţia cazurilor de neachitare a facturilor pentru energia termică, a motivelor tehnice şi de securitate stipulate în licenţă şi în contracte;
6. să reînceapă furnizarea energiei termice în cel mult 24 ore după prezentarea dovezii achitării datoriilor conform facturii pentru energia termică;
7. să compenseze prejudiciile cauzate prin nerespectarea calităţii energiei termice şi întreruperile nejustificate a furnizării energiei termice în conformitate cu legea şi cu contractele;
8. să publice informaţii cu privire la sursele de energie termică produsă pentru acoperirea cererii în anul precedent, la cantităţile şi tipurile de combustibili utilizaţi şi cantităţile emisiilor de gaze cu efect de seră;
9. să reflecte, după caz, în facturile pentru consumători, informaţii privind eficienţa producerii, pierderile de energie termică în reţea şi cota de energie termică provenită din surse regenerabile de energie şi unităţile de cogenerare, inclusiv de eficienţă înaltă;
10. să prezinte Agenţiei rapoarte cu privire la activitatea anuală în corespundere cu criteriile, procedurile şi termenele limită stabilite, precum şi alte informaţii necesare, solicitate de către Agenţie conform legii;
11. să nu transmită unor alte persoane fizice sau juridice drepturi şi obligaţii aferente activităţii pentru a cărei desfăşurare i s-a acordat licenţă;
12. să furnizeze energie termică în conformitate cu cerinţele reglementărilor tehnice şi ale standardelor în vigoare în funcţie de parametrii şi specificaţiile tehnice prevăzute în prezenta lege, alte acte normative, contractul de furnizare;
13. să asigure respectarea legislaţiei de protecţie a mediului şi atingerea obiectivelor emisiilor de gaze cu efect de seră;
14. să respecte normele de securitate şi sănătate a muncii;
15. să contribuie la creşterea eficienţei funcţionării sistemelor de alimentare centralizată cu energie termică, inclusiv prin implementarea tehnologiilor de eficienţă înaltă şi trecerea la producerea energiei termice în regim de cogenerare eficienţă înaltă şi din surse de energie regenerabilă;
16. să prezinte anual, pînă la 30 martie, Agenţiei pentru Eficienţă Energetică, informaţii privind performanţa energetică a unităţilor termoenergetice reglementate conform unui formular elaborat şi distribuit în prealabil de către Agenţia pentru Eficienţă Energetică.
17. să efectueze în termen plăţile regulatorii.

(3) Titularii de licenţă pentru producerea energiei termice vor crea rezerve de combustibil, suficiente pentru a acoperi necesarul pentru producerea energiei termice pentru sezonul rece.

**Articolul 22.** Înregistrarea titularilor de licenţă

(1) Titularii de licenţă se înregistrează de către Agenţie în registrul titularilor de licenţă în momentul eliberării licenţelor.

(2) Procedura de înregistrare a titularilor de licenţă se stabileşte de către Agenţie.

**Articolul 23.** Eliberarea duplicatului licenţei

(1) Temei pentru eliberarea duplicatului licenţei serveşte pierderea sau deteriorarea acesteia.

(2) În caz de pierdere a licenţei, titularul acesteia este obligat, în decurs de 15 zile lucrătoare, să depună la Agenţie, în persoană, prin scrisoare recomandată sau prin poştă electronică, o declaraţie de eliberare a duplicatului licenţei.

(3) În cazul în care licenţa este deteriorată şi nu poate fi folosită, titularul acesteia depune la Agenţie, împreună cu licenţa deteriorată, o declaraţie de eliberare a duplicatului acesteia.

(4) Agenţia este obligată să elibereze duplicatul licenţei în termen de 3 zile lucrătoare de la data depunerii declaraţiei de eliberare a duplicatului licenţei.

(5) Termenul de valabilitate a duplicatului licenţei nu poate depăşi termenul indicat în licenţa pierdută sau deteriorată.

(6) În caz de eliberare a duplicatului licenţei, Agenţia adoptă decizia de anulare a licenţei pierdute sau deteriorate, cu introducerea modificărilor respective în registrul licenţelor nu mai tîrziu de ziua lucrătoare imediat următoare adoptării deciziei.

(7) În perioada de examinare a cererii de eliberare a duplicatului licenţei, titularul acesteia îşi poate desfăşura activitatea pe baza unui certificat eliberat de Agenţie.

**Articolul 24.** Modificarea licenţei

(1) Licenţa poate fi modificată la iniţiativa titularului de licenţă sau a Agenţiei, cu acordul ambelor părţi, în cazul apariţiei unor circumstanţe majore.

(2) Temei pentru modificarea licenţei este schimbarea denumirii titularului de licenţă şi/sau modificarea altor date ce se conţin în licenţă.

(3) La apariţia temeiului pentru modificarea licenţei titularul acesteia este obligat, în termen de 10 zile lucrătoare de la survenirea modificărilor, să depună la Agenţie o declaraţie de modificare a licenţei (în persoană, prin scrisoare recomandată sau prin poştă electronică sub formă de document electronic cu semnătură digitală) împreună cu licenţa care necesită a fi modificată şi documentele sau copiile acestora ce confirmă modificările în cauză.

(4) Agenţia, în termen de 10 zile lucrătoare de la data depunerii declaraţiei de modificare a licenţei şi a documentelor anexate la ea, adoptă decizia privind modificarea licenţei şi o comunică solicitantului.

(5) Licenţa modificată se eliberează pe acelaşi formular sau, după caz, pe un formular nou, ţinîndu-se cont de modificările indicate în declaraţie, totodată se eliberează copiile necesare de pe această licenţă.

(6) Termenul de valabilitate a licenţei modificate nu va depăşi termenul de valabilitate indicat în licenţa precedentă.

(7) Agenţia introduce modificările respective în registrul de licenţiere, nu mai tîrziu de ziua lucrătoare imediat următoare adoptării deciziei de modificare a licenţei.

(8) În perioada de examinare a declaraţiei de modificare a licenţei, titularul acesteia îşi poate desfăşura activitatea pe baza unui certificat eliberat de Agenţie.

(9) Licenţa care nu a fost modificată în termenul stabilit de lege, nu este valabilă.

(10) Agenţia poate respinge declaraţia privind modificarea licenţei în cazul depistării datelor neveridice în documentele prezentate de către titularul de licenţă.

**Articolul 25.** Suspendarea temporară a licenţei

(1) Licenţa poate fi suspendată temporar prin hotărîrea Agenţiei, la declaraţia titularului de licenţă. În celelalte cazuri, licenţa poate fi suspendată temporar la cererea Agenţiei, prin hotărîre judecătorească, adoptată în temeiul legii.

(2) Licenţa se suspendează temporar de către Agenţie, cu adresarea ulterioară în instanţă de judecată, în cazul în care se constată că titularul de licenţă:

1. nu şi-a îndeplinit obligaţiile, ceea ce a condus la suspendarea furnizării energiei termice către consumatori pe o perioadă mai mare decît cea stabilită în reglementările tehnice pentru înlăturarea cauzelor motivate, fiind pusă în pericol securitatea naţională, viaţa şi sănătatea oamenilor;
2. a condus prin acţiunile ori inacţiunile sale la încălcarea ordinii publice.

(3) Adresarea în instanţă trebuie să se facă în termen de 3 zile lucrătoare de la adoptarea hotărîrii de către Agenţie. În cazul nerespectării acestui termen, suspendarea temporară a licenţei se anulează. Hotărîrea Agenţiei privind suspendarea temporară a licenţei se aplică pînă la adoptarea unei hotărîri judecătoreşti definitive şi irevocabile.

(4) Agenţia suspendează temporar licenţa, conform procedurii prevăzute la alin. (3), dacă deficienţele identificate nu au fost remediate în termen de 7 zile de la emiterea prescripţiei.

(5) Drept temei pentru suspendarea temporară a licenţei servesc:

a) declaraţia titularului de licenţă privind suspendarea temporară a licenţei;

b) nerespectarea de către titularul de licenţă a termenului de depunere a declaraţiei de eliberare a duplicatului licenţei pierdute sau deteriorate, conform prevederilor legii privind reglementarea prin licenţiere a activităţii de întreprinzător;

c) nerespectarea de către titularul de licenţă a prescripţiei privind lichidarea, în termenul stabilit de Agenţie, a încălcării condiţiilor de desfăşurare a activităţii licenţiate;

d) incapacitatea provizorie a titularului de licenţă de a desfăşura genul de activitate licenţiat conform prevederilor legii;

e) neefectuarea plăţii regulatorii în termenul stabilit de Agenţie.

(6) Hotărîrea privind suspendarea temporară a licenţei se adoptă de Agenţie în termen de 3 zile lucrătoare de la data intrării în vigoare a hotărîrii judecătoreşti şi este adusă la cunoştinţă titularului de licenţă în termen de 3 zile lucrătoare de la data adoptării. În hotărîrea Agenţiei privind suspendarea temporară a licenţei se indică termenul concret de suspendare temporară, care nu poate depăşi 6 luni.

(7) Titularul de licenţă este obligat să informeze în scris Agenţia despre lichidarea circumstanţelor care au condus la suspendare temporară a licenţei.

(8) Termenul de valabilitate a licenţei nu se prelungeşte pe durata de suspendare temporară a acesteia.

(9) Suspendarea temporară a licenţei trebuie să fie precedată de identificarea de către Agenţie a unei soluţii care va asigura continuitatea furnizării energiei termice consumatorilor respectivi.

**Articolul 26.** Reluarea valabilităţii licenţei

(1) Reluarea valabilităţii licenţei se efectuează în temeiul hotărîrii Agenţiei, după remedierea circumstanţelor care au condus la suspendare temporară a licenţei, sau în temeiul hotărîrii instanţei de judecată care a emis hotărîrea de suspendare temporară a licenţei, sau în temeiul hotărîrii instanţei de judecată ierarhic superioare, în condiţiile legii.

(2) Hotărîrea privind reluarea valabilităţii licenţei se adoptă de Agenţie în termen de 3 zile lucrătoare de la data primirii înştiinţării despre înlăturarea circumstanţelor care au condus la suspendarea temporară a licenţei sau de la data la care Agenţiei i s-a comunicat hotărîrea judecătorească respectivă.

(3) Hotărîrea Agenţiei se aduce la cunoştinţă titularului de licenţă în termen de 3 zile lucrătoare de la data adoptării.

**Articolul 27.** Retragerea licenţei

(1) Licenţa poate fi retrasă prin hotărîre judecătorească, adoptată în temeiul legii, la cererea Agenţiei, cu excepţia retragerii licenţei conform temeiurilor prevăzute la alin. (2) lit. a) şi b), care se efectuează direct de către Agenţie.

(2) Temei pentru retragerea licenţei servesc:

a) declaraţia titularului de licenţă privind retragerea;

b) decizia cu privire la anularea înregistrării de stat a titularului de licenţă;

c) depistarea unor date neautentice în documentele prezentate Agenţiei;

d) stabilirea faptului de transmitere a licenţei sau a copiei de pe aceasta către o altă persoană în scopul desfăşurării genului de activitate indicat în licenţă;

e) neînlăturarea în termen a circumstanţelor care au condus la suspendarea temporară a licenţei;

f) nerespectarea repetată a prescripţiilor de lichidare a încălcării condiţiilor de desfăşurare a activităţii licenţiate.

(3) Agenţia adoptă hotărîrea privind retragerea licenţei în cel mult 5 zile lucrătoare de la data intrării în vigoare a hotărîrii judecătoreşti şi o aduce la cunoştinţă titularului de licenţă, cu indicarea temeiurilor retragerii, în cel mult 3 zile lucrătoare de la data adoptării.

(4) În cazul retragerii licenţei, taxa pentru licenţă nu se restituie.

(5) Titularul de licenţă căruia i s-a retras licenţa este obligat ca, în termen de 10 zile lucrătoare de la data adoptării hotărîrii de retragere a licenţei, să depună la Agenţie licenţa retrasă.

(6) Titularul de licenţă, căruia i s-a retras licenţa, poate să depună o nouă declaraţie privind eliberarea licenţei pentru acelaşi gen de activitate după expirarea a 3 luni de la data depunerii la Agenţie a licenţei retrase.

(7) Retragerea licenţei trebuie să fie precedată de identificarea de către Agenţie a unei soluţii care va asigura continuitatea furnizării energiei termice consumatorilor respectivi.

**Capitolul VI**

**REGIMUL DREPTULUI DE PROPRIETATE ÎN SISTEMUL TERMOENERGETIC**

**Articolul 28.** Dreptul de folosinţă asupra proprietăţii unui terţ

(1) Unităţile termoenergetice pot dobîndi dreptul de folosinţă a terenurilor, sau altor bunuri ale terţilor prin constituirea servitutului, prin încheierea contractului de arendă/locaţiune, sau în alt mod ce nu contravine legii, în baza acordului prealabil al proprietarului terenului sau al imobilului.

(2) La realizarea servituţii, dreptului de folosinţă, unităţile termoenergetice vor respecta interesele proprietarului terenului sau altui bun.

(3) La realizarea servituţii, dreptului de folosinţă, unităţile termoenergetice pot fi obligate să plătească o recompensă (despăgubire) proprietarului bunului aservit dat în folosinţă.

(4) Unitatea termoenergetică este obligată să repare proprietarului bunului folosit sau titularului dreptului de folosinţă/gestiune asupra acestuia, prejudiciile cauzate drept rezultat al folosirii bunurilor şi să readucă terenurile şi/sau alte bunuri folosite la starea lor iniţială într-un termen stabilit prin acordul părţilor.

(5) Unităţile termoenergetice pot solicita constituirea servituţilor şi a dreptului de folosinţă asupra bunurilor altor proprietari cu/conform acordul/ui prealabil al proprietarului terenului sau al imobilului în următoarele cazuri:

a) pentru efectuarea de lucrări prealabile aferente construcţiei obiectelor unităţilor termoenergetice;

b) la pozarea reţelelor termice aeriene şi subterane;

c) pentru construirea, întreţinerea şi exploatarea obiectelor unităţilor termoenergetice;

d) în alte cazuri prevăzute de lege.

(6) În cazul unei situaţii de avarie sau în scopul prevenirii unei avarii a reţelelor termice, precum şi în scopul lichidării consecinţelor unei avarii, proprietarul de teren sau a altui bun imobil, titularul dreptului de folosinţă, gestiune se înştiinţează în termenul cel mai scurt posibil, iar acesta este obligat să permită reprezentaţilor unităţii termoenergetice accesul la locul şi bunul respectiv, în scopul efectuării lucrărilor necesare pentru prevenirea avariilor şi/sau lichidarea consecinţelor acestora.

(7) În zonele de protecţie a naturii, activităţile prevăzute la alin. (5) al prezentului articol nu pot fi exercitate fără consimţămîntul prealabil al autorităţii publice în domeniul protecţiei mediului.

(8) Instituirea servituţii şi/sau dobîndirea dreptului de folosinţă asupra bunurilor altor persoane se va efectua prin încheierea cu proprietarul/gestionarul terenului sau a altui bun a unui contract autentificat notarial privind constituirea servituţii sau a altui contract privind dobîndirea dreptului de folosinţă asupra bunului.

(9) Contractul se va rezilia, cu respectarea condiţiile prevăzute de lege, în cazul în care nu se realizează în termen de un an de la data autentificării notariale sau de la data intrării în vigoare a acestuia.

**Articolul 29.** Limitarea sau suspendarea activităţilor unui terţ

(1) În zona de executare a lucrărilor de construcţie, reabilitare, retehnologizare, întreţinere şi exploatare a unităţilor termoenergetice acestea au dreptul de a obţine limitarea sau suspendarea, pe durata lucrărilor, a activităţilor desfăşurate de către terţi în vecinătate pentru evitarea punerii în pericol a persoanelor, bunurilor sau a activităţilor desfăşurate de unităţile termoenergetice.

(2) Terţii afectaţi sînt înştiinţati în scris despre data începerii şi, respectiv, a finalizării lucrărilor stipulate în alin. (1).

(3) Unităţile termoenergetice trebuie să exercite cu bună-credinţă şi în mod rezonabil dreptul de acces la zona de executare a lucrărilor stipulate în alin. (1).

**Articolul 30**. Exproprierea bunurilor pentru cauză de utilitate publică

(1) În cazul în care unitatea termoenergetică, nu a reuşit să dobîndească dreptul de folosinţă specificat la art. 28, alin. (1) asupra terenurilor sau altor bunuri care aparţin cu titlu de proprietate unor terţi, acestea pot fi expropriate pentru cauză de utilitate publică de autoritatea competentă, cu respectarea procedurii prevăzută de lege, după o dreaptă şi prealabilă despăgubire a proprietarului acestora.

(2) Exproprierea terenurilor sau altor bunuri ale terţilor poate avea loc doar dacă unitatea termoenergetică demonstrează că lucrările specificate la art. 28, alin. (5) constituie cauză de utilitate publică.

(3) Exproprierea terenurilor sau a altor bunuri, în scopurile specificate la art. 28, alin. (5), va avea loc cu dreaptă şi prealabilă despăgubire a proprietarului acestora, în modul stabilit de lege.

(4) După trecerea în proprietatea publică a statului sau a unităţilor teritorial-administrative, terenul sau bunurile expropriate vor fi date în folosinţă, cu titlu gratuit, unităţilor termoenergetice pentru efectuarea lucrărilor necesare construcţiei sau exploatării obiectelor unităţilor termoenergetice.

**Articolul 31.** Zonele de protecţie a reţelelor termice

(1) Pentru a se asigura protecţia şi funcţionarea normală a reţelelor termice, pentru a se evita punerea în pericol a persoanelor, bunurilor şi mediului, se stabilesc zone de protecţie a reţelelor termice în conformitate cu Regulamentul cu privire la protecţia reţelelor termice, aprobat de Guvern.

(2) În scopul protecţiei reţelelor termice, persoanelor fizice şi juridice li se interzice:

a) să efectueze construcţii de orice fel în zona de protecţie a reţelelor termice fără acordul prealabil al unităţii termoenergetice. În cazul în care, în mod excepţional, este necesar ca pe terenul pe care este amplasată o reţea termică să se execute o construcţie, beneficiarul acesteia din urmă şi/sau proprietarul vor suporta toate cheltuielile de modificare a traseului reţelei termice, cu condiţia obţinerii acordului proprietarilor sau al deţinătorilor legali ai terenului de pe traseul pe care urmează să fie plasate noile reţele termice, precum şi după obţinerea avizelor autorităţilor competente şi a autorizaţiei de construcţie în conformitate cu legea;

b) să execute săpături de orice fel ori să cultive plantaţii perene în zona de protecţie a reţelelor termice fără acordul prealabil al unităţii termoenergetice;

c) să depoziteze materiale pe culoarele de trecere şi în zonele de protecţie a reţelelor termice fără acordul prealabil al unităţii termoenergetice;

d) să intervină în orice mod asupra reţelelor termice;

e) să deterioreze construcţiile, îngrădirile sau inscripţiile de identificare şi de avertizare aferente reţelelor termice;

f) să limiteze ori să îngrădească prin împrejmuiri, prin construcţii ori în orice alt mod accesul la reţeaua termică a unităţii termoenergetice.

**Articolul 32.** Fuziunea, crearea de uniuni, dezmembrarea unităţilor termoenergetice şi procurarea de acţiuni

(1) Fuziunea unităţilor termoenergetice reglementate între ele, precum şi cu alte societăţi comerciale, crearea de uniuni sau dezmembrarea unităţilor termoenergetice reglementate, procurarea de acţiuni sau a cotelor de participare ale altor titulari de licenţă, se efectuează doar cu acordul prealabil scris al Agenţiei în baza declaraţiei privind reorganizarea persoanei juridice în cazul cînd nu va avea ca efect majorarea tarifelor.

(2) Agenţia, în termen 15 zile calendaristice, prezintă acordul scris sau explicaţii întemeiate pentru prelungirea perioadei de examinare a declaraţiei privind restructurarea corporativă.

(3) Perioada de examinare poate fi prelungită pînă la o lună.

(4) Acordul se consideră oferit, dacă Agenţia nu răspunde solicitantului în termenii indicaţi la alin. (2) şi (3).

(5) În cazurile prevăzute de legea concurenţei, operaţiunile prevăzute în al. (1) pot fi efectuate numai după notificarea şi autorizarea lor de Consiliului Concurenţei.

**Capitolul VII**

**PRODUCEREA, TRANSPORTUL, DISTRIBUŢIA ŞI FURNIZAREA ENERGIEI TERMICE**

**Articolul 33.**Coordonarea şi evidenţa activităţilor în sectorul termoenergetic

(1) Unităţile termoenergetice pot funcţiona independent sau în sistem.

(2) Unităţile termoenergetice care desfăşoară mai multe tipuri de activităţi ce ţin de producerea, transportul şi distribuţia energiei termice şi/sau dacă exercită şi alte activităţi, vor ţine evidenţa contabilă separat pentru fiecare tip şi gen de activitate economică, în conformitate cu standardele de contabilitate.

(3) Raporturile juridice dintre unitățile termoenergetice se stabilesc pe bază de contract, în conformitate cu prezenta lege*,* condiţiilor stipulate în licenţă şi în actele normative aprobate de Guvern şi Agenţie.

**Articolul 34.** Producerea energiei termice

(1) Titularul de licenţă pentru producerea energiei termice asigură livrarea energiei termice în conformitate cu cerinţele reglementărilortehnice şi ale standardelor în vigoare, cu condiţiile stipulate în licenţe şi/sau în contractele respective.

(2) Cheltuielile aferente conectării la reţeaua de transport sau distribuţie sunt suportate de către titularii de licenţă respectivi (transportatori sau distribuitori) care achiziţionează energia termică de la titularul licenţei pentru producere.

**Articolul 35.** Producerea energiei termice în cogenerare de eficiență înaltă

(1) Titularii de licenţă pentru distribuţia energiei termice achiziţionează obligatoriu energia termică produsă în regim de cogenerare de eficiență înaltă.

(2) Obligaţia de procurare a energiei termice menţionată în alin. (1) nu se aplică în cazul în care:

a) necesarul de energie termică este satisfăcut din sursele prevăzute în alin. (1);

b) aceasta ar conduce la o creştere a preţului total al energiei termice care va fi achitat de către consumători;

c) parametrii agentului termic nu corespund cerinţelor parametrilor reţelelor de transport sau distribuţie a energiei termice la punctul de delimitare.

**Articolul 36.** Transportul, distribuţia şi furnizarea energiei termice

(1) Titularii de licenţe pentru transport şi distribuţie sînt obligaţi:

a) să exploateze, să întreţină, să retehnologizeze, să reabiliteze şi să extindă reţelele termice de transport şi de distribuţie, în condiţii de eficienţă economică;

b) să elaboreze planuri de perspectivă privind extinderea şi dezvoltarea reţelelor termice, ţinînd cont de prognoza consumului de energie termică;

c) să răspundă la orice solicitare, inclusiv la declaraţia privind eliberarea avizului de racordare, în termen de 15 zile de la data înregistrării solicitării;

d) să efectueze racordări, deconectări sau reconectări la reţelele termice în condiţiile şi în termenele stabilite în Regulamentul pentru furnizarea energiei termice şi în normele tehnice ale reţelelor termice aprobate de Agenţie;

e) să acorde prioritate energiei termice produse de centralele electrice cu termoficare, centralele de producere a energiei electrice şi termice în regim de cogenerare de eficienţă înaltă, centralele termice de producere a energiei din surse de energie regenerabilă.

(2) Planificarea extinderii, exploatarea, administrarea şi întreţinerea reţelelor termice se efectuează în conformitate cu Normele tehnice ale reţelelor termice, elaborate şi aprobate de Agenţie.

(3) Titularii de licenţă pentru transportul şi distribuţia energiei termice efectuează extinderea reţelelor lor termice în legătură cu creşterea cererii de energie termică, astfel încît să fie asigurată fiabilitatea şi continuitatea în alimentarea consumatorilor cu energie termică, precum şi să fie asiguraţi parametrii de calitate a energiei termice pînă la punctul de delimitare, conform unui regulament elaborat şi aprobat de Agenţie.

(5) Cheltuielile de extindere a reţelelor termice de transport şi de distribuţie le suportă titularii de licenţă corespunzători. Aceste cheltuieli se iau în considerare la stabilirea tarifelor.

**Articolul 37.** Calitatea energiei termice, serviciilor de transport, distribuţie şi furnizare a energiei termice.

(1) Unităţile termoenergetice reglementate respectă cerinţele standardelor de calitate a energiei termice stabilite de către Agenţie.

(2) Unităţile termoenergetice reglementate poartă răspundere materială pentru nerespectarea reglementărilor tehnice şi standardelor de calitate a energiei termice furnizate sau a parametrilor agentului termic conform legii.

(3) Unităţile termoenergetice reglementate vor presta servicii de transport, distribuţie şi furnizare a energiei termice în conformitate cu prevederile prezentei legi, normele tehnice, standardele aprobate şi condiţiile stipulate în licenţe şi/sau în contractele de furnizare a energie termice.

(4) Parametrii de calitate a energiei termice, care vor fi garantaţi la punctul de delimitare de către unităţile termoenergetice reglementate, se vor stipula în contractele de furnizare a energiei termice.

(5) Unităţile termoenergetice reglementate poartă răspundere pentru prejudiciul cauzat prin nerespectarea, la punctul de delimitare, a calităţii şi cantităţii energiei termice stipulate în licenţe şi/sau în contractele de furnizare a energie termice în conformitate cu legea, cu excepţia cazurilor stipulate în art. 21, alin. (1), litera d) şi la art. 41 alin. (4) din prezenta lege.

**Capitolul VIII**

**RAPORTURILE JURIDICE**

**Articolul 38.** Raporturile juridice între furnizori şi consumatori

 (1) Agenţia va elabora şi va aproba regulamente şi alte acte normative care vor reglementa raporturile juridice dintre unităţile termoenergetice reglementate şi consumatorii de energie termică în conformitate cu prezenta lege şi alte acte normative.

 **Articolul 39.** Contractul de furnizare a energiei termice

(1) Furnizarea energiei termice se efectuează numai în bază de contract încheiat între unităţile termoenergetice sau unitatea termoenergetică şi consumator.

(2) În sectorul rezidenţial, reprezentantul autorizat al consumatorului din cadrul blocurilor locative cu sisteme colective de alimentare cu energie termică, inclusiv din cămine şi blocuri locative departamentale, va fi administratorul fondului locativ respectiv. În cazul în care în cadrul blocului locativ se amplasează spații nelocative în proprietatea/folosinţa/gestiunea terților, furnizorul încheie contracte pentru furnizarea energiei termice cu orice proprietar/chiriaş/gestionar al spațiilor nelocative în parte.

(3) Contractul de furnizare a energiei termice în cadrul sistemelor centralizate de alimentare cu energia termică va stipula:

a) denumirea şi adresa juridică a părţilor contractului;

b) obiectul contractului;

c) caracteristicile de bază şi parametrii de calitate a energiei termice;

d) drepturile şi obligaţiile părţilor;

e) mijloacele prin care se pot obţine informaţii despre toate tarifele în vigoare;

f) termenul de valabilitate, durata contractului;

g) cazurile şi condiţiile de suspendare a furnizării energiei termice;

h) modul şi termenii achitării plăţii pentru energia termică furnizată;

i) termenul de informare reciprocă a părţilor despre apariţia şi încetarea situaţiilor excepţionale şi de avarie;

j) condiţiile de modificare şi reziliere a contractului;

k) răspunderea părţilor pentru încălcarea clauzelor contractuale;

l) modalităţile de soluţionare a neînţelegerilor sau a litigiilor aferente neexecutării sau a executării defectuoase a clauzelor contractuale;

m) alte condiţii negociate şi acceptate de părţi.

 (4) Cererile privind încheierea contractelor de furnizare a energiei termice şi modificarea contractelor deja încheiate se examinează şi se satisfac de titularul de licenţă în măsura posibilităţilor sale tehnice şi în termenele stabilite în Regulamentul pentru furnizarea energiei termice.

(5) Titularul de licenţă nu poate refuza încheierea contractului de furnizare a energiei termice cu unitatea termoenergetică sau potenţialul consumător care au îndeplinit toate condiţiile impuse prin lege pentru încheierea contractului.

(6) Contractul de furnizare a energiei termice prevede mărimea şi modul de plată a penalităţii pentru achitarea cu întîrziere a energiei termice furnizate. Cuantumul penalităţii este negociabil, dar nu poate depăşi rata de refinanţare stabilită de Banca Naţională a Moldovei.

(7) Titularul de licenţă este obligat să notifice partea contractuală despre intenţia de a modifica contractul.

(8) Drepturile şi obligaţiile consumatorilor de energie termică se stabilesc în Regulamentul pentru furnizarea energiei termice.

(9) Conectarea ilegală la/deconectarea de la sistemul de alimentare centralizată cu energie termică/sistemul colectiv de alimentare cu energie termică, precum și utilizarea neautorizată a energiei termice, se sancţionează conform Codului Contravenţional al Republicii Moldova.

**Articolul 40.** Efectul încheierii contractului de furnizare a energiei termice

(1) Consumatorii sînt în drept să livreze energie termică subconsumatorilor numai cu acordul prealabil în scris al furnizorului.

(2) Raporturile juridice dintre consumatori şi subconsumatori încetează odată cu expirarea termenului de valabilitate a contractului de furnizare a energiei termice, precum şi în cazul încălcării de către subconsumator a obligaţiilor ce-i revin.

(3) Administratorii fondului locativ, în înţelesul prezentei legi, nu se consideră revînzători de energie termică.

(4) Instalaţiile de utilizare nu trebuie să pună în pericol viaţa şi sănătatea oamenilor, să prejudicieze proprietatea, să provoace deranjamente în funcţionarea normală a obiectelor sectorului termoenergetic şi în furnizarea energiei termice către alţi consumatori.

**Articolul 41.** Deconectarea, întreruperea şi limitarea alimentării cu energie termică

(1) Unitatea termoenergetică este în drept să întrerupă furnizarea energiei termice pe o perioadă de timp cît mai scurtă posibilă în cazul în care:

a) sînt puse în pericol viaţa şi sănătatea oamenilor;

b) apare pericolul prejudicierii proprietăţii, inclusiv a terţilor;

c) se execută lucrări planificate de conectare şi alte operaţiuni tehnice care nu pot fi executate în alt mod decît prin întreruperea provizorie a furnizării de energie termică;

d) este necesar de a preveni o avarie (situaţie de avarie) sau de a lichida consecinţele acesteia.

(2) Unitatea termoenergetică este obligată să informeze consumatorul din timp, cu un preaviz de cel puţin două săptămîni despre începutul şi durata întreruperii furnizării energiei termice, excepţie facînd în cazul în care întreruperea nu este cauzată de situaţii excepţionale.

(3) Unitatea termoenergetică nu va repara prejudiciile pe care le-a cauzat prin limitarea sau întreruperea alimentării cu energie termică în circumstanţele prevăzute la alin. (1) dacă a întreprins acţiunile prevăzute la alin. (2) din prezentul articol.

(4) Unitatea termoenergetică este în drept să limiteze sau să întrerupă furnizarea de energie termică în cazul crizei de combustibil survenită la nivel naţional sau din cauza unor situaţii excepţionale determinate de relaţiile economice internaţionale şi comerţul exterior, economia naţională, protecţia mediului şi de securitatea naţională.

(5) Unitatea termoenergetică este în drept să limiteze sau să întrerupă furnizarea de energie termică dacă consumatorul sau titularul de licenţă încalcă clauzele contractului de furnizare a energiei termice.

(6) Unitatea termoenergetică poate limita, sista sau întrerupe furnizarea energiei termice dacă producerea şi/sau furnizarea acesteia nu este economic rentabilă. O asemenea decizie va fi anunţată tuturor consumatorilor în scris cu cel puţin 6 luni înainte de 15 octombrie a anului respectiv.

(7) Deconectarea de la sistemul centralizat de alimentare cu a energia termică/sistemul colectiv de alimentare cu energie termică, inclusiv în scopul instalării unei alte surse de alimentare cu energie termică - se interzice, iar deconectarea în legătură cu neachitarea energiei termice furnizate poate fi efectuată doar în baza unei hotărîri judiciare.

(8) În zonele urbane, clădirile nou-construite şi cele existente supuse renovărilor majore conform legii privind performanţa energetică a clădirilor, se conectează la sistemul centralizat de alimentare cu energie termică existent, cu excepţia cazurilor în care aceasta nu este economic rezonabil.

(9) Consumatorii, ale căror instalaţii de utilizare a energiei termice sînt debranşate de la sistemul colectiv şi/sau de la sistemul centralizat de alimentare cu energie termică, la momentul întrării în vigoare a prezentei legi, achită lunar, preţul pentru capacitate, mărimea căruia va fi stabilit prin Regulamentul aprobat de către Guvern.

**Articolul 42.** Măsurarea şi achitarea consumului de energie termică

(1) Unităţile termoenergetice sînt responsabile de achiziţionarea, instalarea, exploatarea, întreţinerea şi verificarea metrologică periodică a echipamentelor de măsurare a consumului de energie termică instalate la punctul de delimitare a proprietăţii. Cheltuielile efectiv suportate se includ în calcul la stabilirea tarifului pentru energia termică.

(2) Unităţile termoenergetice ţin evidenţa energiei termice utilizînd doar echipamente verificate metrologic, ale căror tipuri sînt incluse în Registrul de stat al mijloacelor de măsurare al Republicii Moldova, publicat în Monitorul Oficial al Republicii Moldova.

(3) Echipamentele de măsurare a consumului de energie termică vor fi supuse verificării, conform procedurii stabilite de lege.

(4) Unitățile termoenergetice/consumatorii pot iniţia verificarea metrologică de expertiză a echipamentelor de măsurare a consumului de energie termică oricînd dacă una dintre părţi are reclamaţii. Dacă reclamaţia se confirmă, se fac recalculări, iar dacă nu se confirmă, cheltuielile de verificare le suportă reclamantul.

(5) Reprezentanții unităților termoenergetice/consumatorii au dreptul să inspecteze echipamentele de măsurare a consumului de energie termică în prezenţa unui reprezentant al furnizorului.

(6) Unitățile termoenergetice/consumatorii vor achita costul energiei termice conform indicaţiilor echipamentelor de măsurare a consumului de energie termică şi potrivit prevederilor contractului de furnizare a energiei termice.

**Capitolul IX**

**REGLEMENTAREA TARIFELOR**

**Articolul 43.** Structura tarifelor

(1) Tarifele pentru energia termică constau din două părţi componente:

a) preţul pentru capacitate care reflectă costurile constante ce ţin de producerea, transportul, distribuţia şi/sau furnizarea energiei termice, cu excepţia cheltuielilor ce ţin de pierderile supranormative de energie termică. Se stabilește că, prețul pentru capacitate va fi stabilit prin Regulamentul aprobat de către Guvern;

b) preţul energiei termice ce reflectă costurile variabile ale energiei termice furnizate.

(2) Tarifele şi componentele tarifelor pentru energia termică nu vor include în sine şi nu vor lua în calcul pierderile supranormative de energie termică, alte consumuri şi cheltuieli nejustificate.

(3) Metodologia de calculare şi aplicare a tarifelor pentru energia termică, în cazul unităţilor termoenergetice reglementate, este elaborată şi aprobată de Agenţie, în coordonare cu Guvernul.

(4) Metodologia de calculare şi aplicare a tarifelor pentru energia termică include:

a) componenţa şi modul de calculare:

- a consumurilor aferente procurărilor de resurse energetice primare şi a energiei termice, inclusiv principiile de recunoaştere a nivelului rezonabil şi justificat al consumului tehnologic din reţelele termice;

- a consumurilor de materiale;

- a consumurilor aferente retribuirii muncii;

- a amortizării mijloacelor fixe;

- a consumurilor aferente exploatării eficiente şi întreţinerii obiectelor sistemului termoenergetic;

- a cheltuielilor comerciale, generale şi administrative;

- a altor cheltuieli operaţionale;

- a nivelului de rentabilitate determinat în conformitate cu metoda costului mediu ponderat al capitalului şi aplicat la valoarea netă a activelor materiale pe termen lung.

 b) determinarea costurilor incluse în tarif, separat pentru fiecare activitate desfăşurată de titularul de licenţă;

 d) principiile de efectuare a investiţiilor în sectorul termoenergetic şi modul de recuperare a acestora prin tarif;

 e) metoda de separare a consumurilor, a cheltuielilor şi a profitului, specificate la lit. a), la producerea energiei electrice şi a energiei termice, înregistrate de centralele electrice cu termoficare, centralele de producere a energiei electrice şi termice în regim de cogenerare de eficienţă înaltă;

 f) modul de ajustare a tarifelor pentru perioada de valabilitate a metodologiei tarifare.

 (5) Metodologia de calculare şi aplicare a tarifelor pentru energia termică trebuie să contribuie la furnizarea fiabilă a energiei termice, cu cheltuieli minime şi cu utilizarea eficientă a obiectelor sectorului termoenergetic, inclusiv a capacităţilor de producere.

 (6) Titularii de licenţe sînt obligaţi să prezinte Agenţiei informaţiile care îi sînt necesare în activitatea de supraveghere a corectitudinii evidenţei consumurilor şi cheltuielilor efective şi a calculării tarifelor la energia termică.

 (7) Hotărîrile Agenţiei cu privire la aprobarea tarifelor la energia termică se publică în Monitorul Oficial al Republicii Moldova.

**Capitolul X**

**DISPOZIŢII FINALE ŞI TRANZITORII**

**Articolul 44. Dispoziţii finale**

(1) Unităţile termoenergetice reglementate antrenate în procesul de producere, transport, şi/sau distribuţie a energiei termice sînt obligate să obţină, în modul stabilit de Agenţie, licenţa respectivă în termen de 3 luni după intrarea în vigoare a prezentei legi.

(2) Guvernul, în termen de 6 luni:

a) va prezenta Parlamentului propuneri privind aducerea legislaţiei în vigoare în concordanţă cu prezenta lege;

b) va aduce actele sale normative în concordanţă cu prezenta lege;

c) va asigura reexaminarea şi anularea de către autorităţile administraţiei publice centrale a actelor normative care contravin prezentei legi.

d) va asigura elaborarea şi aprobarea actelor normative necesare pentru realizarea prezentei legi.

(3) Agenţia, în termen de în termen de 12 luni de la intrarea în vigoare a prezentei legi, va elabora şi va aproba regulamentele prevăzute în prezenta lege.

Preşedintele Parlamentului